ગરીબ અને મધ્યમવર્ગની મહિલાઓ અને યુવતીઓના આરોગ્યને ધ્યાનમાં રાખીને ગુજરાતમાં પહેલીવાર ઇકો ફ્રેન્ડલી (પર્યાવરણને અનુકૂળ) સેનેટરી પેડ તૈયાર થવા જઈ રહ્યા છે. અમદાવાદની એક એનજીઓ દ્વારા આ પ્રકારના નેપ્કિન બનાવવાનું યુનિટ ઊભું કરવામાં આવ્યું છે. આ એનજીઓના કહેવા પ્રમાણે આ પેડ બનાવવા માટે કેળાનાં પત્તાં અને લાકડાંના રેસાનો ઉપયોગ કરવામાં આવશે. જેની કિંમત અઢી રૃપિયા જેટલી રાખવામાં આવશે. આ સંસ્થા એટલે શુભ્રા પ્રિયંવદા ફાઉન્ડેશન. આ એનજીઓ ગુજરાત જ નહીં, દેશભરમાં કાર્યરત છે. આનો પ્રયોગ દિલ્હીમાં કરવામાં આવ્યો હતો. હવે ગુજરાતની મહિલાઓ પણ આ નેપ્કિનનો લાભ લઈ શકશે. આ વિશે વાત કરતાં સંસ્થાનાં મેન્ટર સ્મિતા મુર્મુ કહે છે, ‘હું દિલ્હીમાં રહું છું. મારા ઘરે આવતાં કામવાળા બહેન મોટા ભાગે કપડાંનો જ ઉપયોગ કરે છે. એકવાર તેની સાથે વાત થઈ ત્યારે તેણે કહ્યું કે પિરિયડમાં છું અને આવી તકલીફ છે. ત્યારે મેં તેને પેડનો ઉપયોગ કરવાનું કહ્યું. ત્યારે તે બોલી કે, મેડમ અમને તે ન પોસાય. અમારા માટે તો કાપડ જ યોગ્ય કહેવાય, જેને ધોઈને વારંવાર ઉપયોગ કરી શકાય. બીજી બાજુ આવી મહિલાઓને વ્હાઇટ ડિસ્ચાર્જ (સફેદ પાણી જવું), રેસીસ જેવી અનેક બીમારીઓથી પીડાતાં પણ જોતી. ત્યારે લાગ્યું કે આ મહિલાઓ માટે ખરેખર કંઈક કરવું જોઈએ. ત્યારે અમારો ઇકો ફ્રેન્ડલી પેડનો વિચાર અમલી બન્યો.